
RAPORT

              asupra propunerii legislative privind modificarea şi completarea Legii nr.78/2000 pentru prevenirea, descoperirea şi sancţionarea faptelor de corupţie

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind modificarea şi completarea Legii nr.78/2000 pentru prevenirea, descoperirea şi sancţionarea faptelor de corupţie, trimisă cu adresa  nr. Pl-x 157 din 19 martie 2007, înregistrată sub nr. 31/294 din 19 martie 2007.    
Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă, în şedinţa din 14 martie 2007.

Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr. 1265 din 15 septembrie 2005.


Guvernul, prin punctul de vedere transmis cu adresa nr. 3261 din 26 octombrie 2006, nu susţine adoptarea  propunerii legislative.
Comisia pentru drepturile omului, culte şi problemele minorităţilor naţionale, prin avizul transmis cu adresa nr. 25/181 din 28 martie 2007 a avizat negativ  iniţiativa legislativă.



Propunerea legislativă supusă dezbaterii are ca obiect de reglementare dezincriminarea faptei persoanelor care îşi desfăşoară activitatea în domeniul creditării sau în legătură cu creditarea, autorii considerând că aceasta este suficient reglementată în Codul penal. De asemenea, se reglementează obligaţia persoanelor cu atribuţii de control de a înştiinţa autorităţile competente să se raporteze la „ fapte” şi să se elimine, prin urmare, referirea la „ date din care să rezulte indicii” că s-a efectuat o operaţiune sau act ilicit ce poate atrage răspunderea penală.   
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă susmenţionată, în şedinţa din 11 aprilie 2007. 
Din numărul total de 27 membri ai Comisiei juridice, de disciplină şi imunităţi au participat la dezbateri 15 deputaţi.
În urma examinării iniţiativei legislative şi a opiniilor exprimate, s-a constatat că modificarea propusă asupra Legii nr. nr.78/2000 pentru prevenirea, descoperirea şi sancţionarea faptelor de corupţie nu se justifică pentru următoarele considerente:
· eliminarea din cuprinsul art. 10 lit. b) a sintagmei „ încălcarea normelor de creditare” a operat deja printr-o altă iniţiativă legislativă, care a devenit Legea nr. 69/2007;
· în ceea ce priveşte modificarea alin. (1) al art. 11, membrii Comisiei au  apreciat că, a adăuga o teză cu caracter explicativ prin care să se enumere ce nu se înţelege printr-un termen ar reprezenta un precedent periculos, cu atât mai mult cu cât noţiunea de   „folos necuvenit” se regăseşte deja în reglementările Codului penal. Foloasele necuvenite pot fi primite atât direct cât şi indirect, adică prin persoane interpuse, acestea din urmă putând fi complici sau instigatori la infracţiunea săvârşită;
· referitor la modificarea art. 23, în sensul ca obligaţia persoanelor cu atribuţii de control de a înştiinţa autorităţile competente să se raporteze la „ fapte” şi să se elimine, prin urmare, referirea la „ date din care să rezulte indicii” că s-a efectuat o operaţiune sau un act ilicit ce poate atrage răspunderea penală, se constată că  sintagma „ date din care să rezulte indicii” este deja definită în Codul de procedură penală. Totodată, persoanele prevăzute la art. 23 alin. (1) nu au atribuţii de cercetare penală şi nu pot pronunţa hotărâri judecătoreşti, astfel încât să trebuiască să înştiinţeze autorităţile prevăzute în text numai dacă constată „ orice fapte din care să rezulte că s-a efectuat o operaţiune sau un act ilicit”. Organele de cercetare şi instanţa de judecată sunt singurele categorii de organe care au dreptul de a constata existenţa unei fapte din care să rezulte o operaţiune sau un act ilicit, legea instituind, în mod corect obligaţia persoanelor de a înştiinţa organul de urmărire penală sau, după caz, organul de constatare a săvârşirii infracţiunilor cu privire la orice date din care rezultă indicii că s-a efectuat o operaţiune sau un act ilicit ce poate atrage răspunderea penală.
Pentru aceste considerente, membrii Comisiei au hotărât, cu unanimitate de voturi, să propună Plenului Camerei Deputaţilor respingerea propunerii legislative privind modificarea şi completarea Legii nr.78/2000 pentru prevenirea, descoperirea şi sancţionarea faptelor de corupţie
În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice. 

                   VICEPREŞEDINTE,                                                         SECRETAR,

                        Ioan TIMIŞ                                                                  George BĂEŞU
        Consilier,
Nicoleta Segărceanu

